Správa Komisie Európskemu Parlamentu a Rade o realizácii opatrení Spoločenstva na podporu spotrebiteľskej politiky v rokoch 2004 – 2005 podľa ustanovení rozhodnutia 20/2004/ES /* KOM/2006/0193 v konečnom znení */





Brusel, 4.5.2006 KOM(2006) 193 v konečnom znení SPRÁVA KOMISIE EURÓPSKEMU PARLAMENTU A RADE o realizácii opatrení Spoločenstva na podporu spotrebiteľskej politiky v rokoch 2004 – 2005 podľa ustanovení rozhodnutia 20/2004/ES OBSAH 1. Úvod 4 2. Opatrenia podporujúce vysokú jednotnú úroveň ochrany spotrebiteľov 4 2.1. Opatrenie 1: Vedecké poradenstvo, analýza rizík atď. týkajúcich sa zdravia a bezpečnosti spotrebiteľov 4 2.2. Opatrenie 2: Príprava legislatívnych a iných (samo)regulačných iniciatív 5 2.3. Opatrenie 3: Monitorovanie a hodnotenie vývoja trhov vplývajúce na ekonomické a iné záujmy spotrebiteľov 5 2.4. Opatrenie 4: Zhromažďovanie a výmena údajov a informácií, ktoré poskytujú dôkazy na rozvoj spotrebiteľskej politiky a na začlenenie záujmov spotrebiteľov do iných politík EÚ 5 3. Opatrenia podporujúce efektívne presadzovanie pravidiel ochrany spotrebiteľa 6 3.1. Opatrenie 5: Koordinácia dozoru a výkonných opatrení 6 3.2. Opatrenie 7: Monitorovanie a hodnotenie bezpečnosti nepotravinových výrobkov a služieb 6 3.3. Opatrenie 8: Monitorovanie alternatívnych systémov na riešenie sporov 7 3.4. Opatrenie 9: (Spoločné opatrenie) Finančné príspevky pre verejné orgány a neziskové organizácie vytvárajúce sieť Spoločenstva, ktorá poskytuje informácie a výpomoc spotrebiteľom 7 3.5. Opatrenie 10: (Spoločné opatrenie) Finančné príspevky na špecifické spoločné opatrenia týkajúce sa dozoru a presadzovania 7 4. Opatrenia podporujúce riadnu účasť spotrebiteľských organizácií na politike EÚ 8 4.1. Opatrenie 13: Školenia pracovníkov regionálnych, vnútroštátnych a európskych spotrebiteľských organizácií a iné opatrenia na zvyšovanie výkonnosti 8 4.2. Opatrenie 14: Informačné opatrenia o právach spotrebiteľov 8 4.3. Opatrenie 15: Vzdelávanie spotrebiteľov, vrátane opatrení zameraných na mladých spotrebiteľov, a vývoj on-line interaktívnych nástrojov vzdelávania spotrebiteľov 8 4.4. Opatrenia 16 a 17: Finančné príspevky na fungovanie európskych spotrebiteľských organizácií 9 5. Opatrenia podporujúce niekoľko cieľov 9 5.1. Opatrenie 18: Finančné príspevky na špecifické projekty na úrovni Spoločenstva alebo na vnútroštátnej úrovni na podporu spotrebiteľskej politiky 9 5.2. Opatrenie 19: Hodnotenie opatrení zrealizovaných v rámci tohto systému 9 6. Záver 10 SPRÁVA KOMISIE EURÓPSKEMU PARLAMENTU A RADE o realizácii opatrení Spoločenstva na podporu spotrebiteľskej politiky v rokoch 2004 – 2005 podľa ustanovení rozhodnutia 20/2004/ES (Text s významom pre EHP) 1. ÚVOD V rozhodnutí 20/2004/ES z 8. decembra 2003 sa ustanovuje všeobecný systém financovania opatrení Spoločenstva na podporu spotrebiteľskej politiky na roky 2004 až 2007. V tejto správe sa poskytuje prehľad jeho realizácie v rokoch 2004 a 2005 s cieľom naplniť požiadavku týkajúcu sa priebežného hodnotenia podľa článku 13[1]. Ročné viazané rozpočtové prostriedky (vrátane príspevku EZVO) na rok 2004 a 2005 dosiahli okolo 20,6 milióna EUR (približne 19,5 milióna na prevádzkové položky a 1,1 milióna na administratívne položky). Pokiaľ ide o rok 2005, aj Bulharsko a Rumunsko splnili kritéria účasti a v decembri 2005 prispeli sumou 157 907 EUR. V roku 2004 sa využilo 93% prevádzkových a 86% administratívnych finančných prostriedkov a v roku 2005 dosiahla miera plnenia pri obidvoch položkách 97%. Dňa 31. marca 2004 prijala Komisia pracovný program na rok 2004, aký sa predpokladá aj v článku 11 rozhodnutia, a jeho znenie bolo zmenené a doplnené v decembri 2004. Program na rok 2005 sa prijal 5. apríla 2005 a bol zmenený a doplnený 17. februára 2006. V tejto správe sa poskytuje prehľad nákladov vyčlenených na každý z cieľov uvádzaných v článku 3 a na každé opatrenie uvedené v prílohe k rozhodnutiu. Poradný výbor členských štátov poskytol svoje stanoviská k ročným pracovným programom a realizácií opatrení 9, 10, 16, 17 a 18. 2. OPATRENIA PODPORUJÚCE VYSOKÚ JEDNOTNÚ ÚROVEň OCHRANY SPOTREBITEľOV 2.1. Opatrenie 1: Vedecké poradenstvo, analýza rizík atď. týkajúcich sa zdravia a bezpečnosti spotrebiteľov V roku 2004 a 2005 bolo na stretnutia Vedeckého výboru pre spotrebiteľské výrobky a ako príspevok pre ďalšie vedecké výbory zaoberajúce sa záležitosťami spotrebiteľov vyčlenených 280 000 EUR. Táto čiastka sa použila na zvolanie 137 stretnutí, na ktorých sa prijalo 55 správ a vedeckých stanovísk. Druhá fáza projektov CHEM RISK a CHEM TEST sa podporila sumou 500 000 EUR, ako súčasť neustálej snahy získavať poznatky o účinkoch chemických látok na ľudské zdravie, najmä pokiaľ ide o spotrebiteľské výrobky. Ďalších 41 371 EUR sa použilo na posudzovanie ukazovateľov reprotoxických účinkov vyplývajúcich z vystavenia organizmu chemickým výrobkom. 2.2. Opatrenie 2: Príprava legislatívnych a iných (samo)regulačných iniciatív Takmer 500 000 EUR sa použilo, ako súčasť príprav revízie platných právnych predpisov na ochranu spotrebiteľov, na zbierku/databázu s poznámkami a porovnávaciu analýzu realizácie spotrebiteľského acquis v členských štátoch. Zahŕňa prehľad príslušnej judikatúry, ako aj identifikovanie slabých miest a medzier v acquis a akýchkoľvek iných existujúcich prekážok obchodu. Výsledky budú dostupné na jeseň 2006. Usporiadalo sa štrnásť seminárov, na ktorých sa preberali rôzne záležitosti týkajúce sa spoločného referenčného rámca v oblasti európskeho zmluvného práva, a to v celkovej výške 358 000 EUR. Ďalších 40 000 EUR sa použilo na spolufinancovanie konferencie o týchto otázkach za predsedníctva Spojeného kráľovstva. Na ďalšie konferencie usporiadané predsedníctvom Rady o hlavných otázkach spotrebiteľskej politiky sa prispelo sumou 163 000 EUR. V novembri 2005 prediskutovala sieť vysokých úradníkov pre spotrebiteľskú politiku možnosti stratégie spotrebiteľskej politiky na roky 2007 až 2013 (21 000 EUR). 2.3. Opatrenie 3: Monitorovanie a hodnotenie vývoja trhov vplývajúce na ekonomické a iné záujmy spotrebiteľov Vykonal sa cielený skupinový prieskum v hodnote asi 450 000 EUR, s cieľom posúdiť postoje a očakávania spotrebiteľov pokiaľ ide o označenie výrobkov a informácie, ktoré poskytuje, a to pri potravinových i nepotravinových výrobkoch. Začala sa štúdia v hodnote 264 000 EUR na prípravu prieskumu porovnávania cien služieb spotrebiteľom v krajinách EÚ. Jej účelom je vyvinúť metodológie a určiť najvýznamnejšie služby pre takéto porovnávania cien. Výsledky sa zverejnia v roku 2006. Na získanie prístupu k databázam cien sa použilo asi 2 000 EUR. V marci 2005 sa usporiadalo otvorené stretnutie ekonomických odborníkov na tému ujma spotrebiteľa (26 200 EUR). 2.4. Opatrenie 4: Zhromažďovanie a výmena údajov a informácií, ktoré poskytujú dôkazy na rozvoj spotrebiteľskej politiky a na začlenenie záujmov spotrebiteľov do iných politík EÚ Kvôli podpore vývoja stratégií a silnejšiemu dôrazu na spotrebiteľa v kľúčových oblastiach politiky EÚ ovplyvňujúcej spotrebiteľské záujmy sa vyčlenilo 2,1 milióna EUR na prieskum vnímania finančných služieb, služieb všeobecného záujmu (SVZ) a práva cestujúcich zo strany spotrebiteľov a ich stanovísk k nim. V roku 2005 sa asi 440 000 EUR použilo na opätovný prieskum záujmových skupín v rámci SVZ s cieľom sledovať vývoj v tejto oblasti. Ďalších asi 650 000 EUR sa vyčlenilo na prieskum spotrebiteľského vnímania a správania sa pokiaľ ide o cezhraničný nákup. Asi 1,25 milióna EUR sa použilo na prieskum merania spokojnosti spotrebiteľov s konkrétnymi službami vo všetkých krajinách EÚ, a približne 403 000 EUR na analýzu ujmy spotrebiteľov. Prebehla analýza vnútroštátnych predpisov a precedentných práv pokiaľ ide o nekalé obchodné praktiky v nových členských štátoch s cieľom doplniť predchádzajúce štúdie (90 000 EUR). Názory na práva cestujúcich poskytli informácie na ďalšie kroky v oblasti práv cestujúcich v dopravnej politike EÚ. Postrehy týkajúce sa SVZ sa použili v správe za rok 2005 s názvom „Hodnotenie výkonu sieťových odvetví poskytujúcich služby všeobecného záujmu“. Údaje z prieskumov za predchádzajúce roky sa zhromaždili a uverejnili v publikácii „Spotrebitelia v Európe – fakty a čísla“ (56 000 EUR). Táto správa ako aj výsledky prieskumov sú uverejnené na internetovej stránke Europa. 3. OPATRENIA PODPORUJÚCE EFEKTÍVNE PRESADZOVANIE PRAVIDIEL OCHRANY SPOTREBITEľA 3.1. Opatrenie 5: Koordinácia dozoru a výkonných opatrení Približne 220 000 EUR sa použilo na posúdenie uskutočniteľnosti a vytvorenie prototypu databázy a systému IT na podporu realizácie nariadenia 2006/2004 o spolupráci v oblasti ochrany spotrebiteľa. Výsledky sa poskytli členským štátom a vývoj systému sa začal v roku 2006. 3.2. Opatrenie 7: Monitorovanie a hodnotenie bezpečnosti nepotravinových výrobkov a služieb V rámci systému opatrení podporujúcich realizáciu smernice všeobecnej bezpečnosti výrobkov sa vykonal komparatívny súpis prístupov a metód na hodnotenie bezpečnosti spotrebiteľských výrobkov. Súpis sa ukončí v roku 2006 a porovná prístupy posudzovania zdravotných a bezpečnostných rizík spotrebiteľských výrobkov podľa toho, ako ich používajú dozorné a výkonné orgány ale aj testovacie a osvedčujúce úrady v krajinách EÚ a EHP. Vyčlenili sa aj finančné prostriedky na vývoj aplikácie IT, ktorú využijú výrobcovia a distribútori, aby splnili svoju povinnosť, pokiaľ ide o nahlasovanie nebezpečných výrobkov vnútroštátnym dozorným orgánom, ako vyžaduje smernica. Základná aplikácia sa bude testovať začiatkom roka 2006 a začatie jej plnej prevádzky sa očakáva v neskoršej fáze toho istého roka. Na seminároch s kontaktnými miestami systému RAPEX v novembri 2004 sa diskutovalo o smerniciach na ohlasovanie nebezpečných výrobkov. Výdavky v tejto oblasti dosiahli spolu 376 850 EUR. Náklady na súpis a komparatívnu analýzu vnútroštátnych opatrení zavádzajúcich smernicu 2001/95/ES o všeobecnej bezpečnosti výrobkov a ich praktickej realizácie dosiahli 200 000 EUR. Tieto výsledky pomôžu overiť zavádzanie a presadzovanie v roku 2006. V hodnote 207 345 EUR sa vykonala štúdia vývoja možností a vytvorenia prototypu systému IT na výmenu informácií medzi národnými orgánmi, ktoré sú súčasťou siete, ako ustanovuje článok 10 smernice. Členským štátom sa výsledky poskytli v októbri 2005 a ďalšie rozhodnutia budú prijaté v roku 2006. V marci 2005 sa uskutočnila konferencia členských štátov, na ktorej sa preberalo plánovanie činností dohľadu nad trhom (125 000 EUR). Na odbornom stretnutí v auguste 2005 sa rozoberali možnosti zlepšenia databázy zranení (6 000 EUR). Následne sa začala štúdia uskutočniteľnosti v hodnote asi 100 000 EUR. Začali sa technické hodnotenia podporujúce vývoj noriem bezpečnosti výrobkov pre zapaľovače s detskou poistkou, detské bezpečnostné brány a schodíky (48 000 EUR). Ďalších 70 000 EUR bolo určených na technickú informačnú podporu systému RAPEX. 3.3. Opatrenie 8: Monitorovanie alternatívnych systémov na riešenie sporov Začala sa komparatívna analýza opravných prostriedkov dostupných pre spotrebiteľov v členských štátoch EÚ, USA, Kanade a Austrálii, v hodnote 185 400 EUR. 3.4. Opatrenie 9: (Spoločné opatrenie) Finančné príspevky pre verejné orgány a neziskové organizácie vytvárajúce sieť Spoločenstva, ktorá poskytuje informácie a výpomoc spotrebiteľom Celkovou sumou 4,7 milióna EUR sa prispelo na siete pomoci spotrebiteľom v roku 2004 ako súčasť spoločných opatrení s vnútroštátnymi orgánmi. Pokrývajú sa tak príspevky na prechodnú fázu EEJ-Net (európska mimosúdna sieť) v roku 2004 v 15-tich členských štátoch, Nórsku a na Islande (takmer 737 000 EUR), ako aj prvý rok integrovanej európskej siete pomoci spotrebiteľom (European Customer Helpnet) na rok 2005 a jej rozšírenie do 6-tich nových členských štátov (Česká republika, Poľsko, Estónsko, Litva, Cyprus a Lotyšsko). V roku 2005 sa vyčlenili 4 milióny EUR na Helpnet, vrátane nových úradov na Malte a na Slovensku, na nástroje IT a vývoj loga. Zlúčenie sietí malo za následok vytvorenie jednotnej, centralizovanej služby pre spotrebiteľov, ktorí majú problémy s cezhraničnými nákupmi, a vyššej efektívnosti nákladov. 3.5. Opatrenie 10: (Spoločné opatrenie) Finančné príspevky na špecifické spoločné opatrenia týkajúce sa dozoru a presadzovania V roku 2004 sa sumou 110 000 EUR spolufinancovalo spoločné opatrenie nemeckých, rakúskych, belgických, estónskych a luxemburských orgánov na vytvorenie nového internetového informačného a komunikačného systému pre dohľad nad trhom. Jeho cieľom je, okrem iného, uľahčiť vkladanie údajov výsledkov testov bezpečnosti výrobkov vykonaných odvetviami a analýzu štatistických údajov. Táto úloha sa má dokončiť do konca roka 2006. V roku 2005 sa spolufinancovalo spoločné opatrenie 15-tich členských štátov sumou 1 milión EUR na vytvorenie najlepších postupov v rôznych oblastiach dozoru nad trhom. Talianske, nemecké, cyperské, fínske a francúzske orgány spolufinancovali (77 128 EUR) spoločné dozorné opatrenie s cieľom založiť systém on-line registrácie nehôd a zranení vzniknutých pri požívaní nepotravinových predmetov deťmi vo veku od 0 do 3 rokov. Toto opatrenie nazývané „Susy Safe“ bude zbierať údaje od spotrebiteľských organizácií a vnútroštátnych orgánov pre dohľad nad trhom, bude sa snažiť identifikovať typ výrobkov spôsobujúcich úrazy, hodnotiť vplyv socio-ekonomických rozdielov na riziko úrazu a zaoberať sa záležitosťami vzdelávania spotrebiteľov. Prvé výsledky sa očakávajú začiatkom roka 2007. 4. OPATRENIA PODPORUJÚCE RIADNU ÚčASť SPOTREBITEľSKÝCH ORGANIZÁCIÍ NA POLITIKE EÚ 4.1. Opatrenie 13: Školenia pracovníkov regionálnych, vnútroštátnych a európskych spotrebiteľských organizácií a iné opatrenia na zvyšovanie výkonnosti V rokoch 2004 a 2005 sa 1,3 milióna EUR použilo na osemnásť školení pre spotrebiteľské organizácie. Viac ako 400 pracovníkov, z ktorých polovica pochádzala z nových členských štátov, Rumunska a Bulharska, sa vzdelávalo v oblasti manažmentu, lobingu a právnych predpisov ES. V následných hodnoteniach účastníci uviedli, že so vzdelávacími kurzami boli veľmi spokojní. Tieto semináre napĺňajú predovšetkým potrebu zlepšiť výkon a zručnosti pracovníkov organizácií v nových členských štátoch. Semináre pre odborníkov spotrebiteľských organizácií o chemických látkach v spotrebiteľských výrobkoch a monitorovaní bezpečnosti výrobkov sa konali v roku 2004 (87 500 EUR). 4.2. Opatrenie 14: Informačné opatrenia o právach spotrebiteľov Komisárka Danuta Hübnerová začala 16. mája 2005 vo Varšave informačnú kampaň o právach spotrebiteľov a propagácii spotrebiteľských organizácií v Poľsku, ktorá stála takmer 2 milióny EUR. Poľská spotrebiteľská asociácia zaznamenala vysoký nárast sympatizantov a otázok zo strany spotrebiteľov. V roku 2005 sa viac ako 2 milióny EUR vyčlenilo na začatie podobných kampaní v Českej republike, Slovinsku a na Slovensku. Na prieskumy merajúce vplyv týchto kampaní sa poskytlo 130 000 EUR. Ďalších 126 000 EUR sa vyčlenilo na údržbu a aktualizáciu stránok pre záležitosti spotrebiteľov na internetovej stránke Europa. Na opätovné vydanie tlačenej publikácie prieskumu názorov spotrebiteľov na služby všeobecného záujmu s názvom Stratégia spotrebiteľskej politiky, jej uskladnenie, distribúciu a ilustrácie sa minulo 25 000 EUR. Na vydanie brožúry o nových pravidlách týkajúcich sa nekalých obchodných praktík sa minulo 50 000 EUR. 4.3. Opatrenie 15: Vzdelávanie spotrebiteľov, vrátane opatrení zameraných na mladých spotrebiteľov, a vývoj on-line interaktívnych nástrojov vzdelávania spotrebiteľov V rokoch 2004 a 2005 sa 3,2 milióna EUR minulo na druhé a tretie vydanie Európskeho spotrebiteľského diára, ktorý je určený pre mladých spotrebiteľov vo veku od 16 do 18 rokov. Z edície 2005/2006 sa vyrobilo a distribuovalo asi 940 000 výtlačkov. Národné a regionálne orgány prispievajú na tretie vydanie Diára (2006/2007), ktoré sa dostane k viac ako miliónu mladých ľudí. Výsledky hodnotenia prvých rokov existencie Diára uskutočneného v roku 2005 boli veľmi pozitívne. Na úpravu internetových nástrojov vzdelávania dospelých spotrebiteľov, ktoré sa v roku 2005 vyvinuli pre štáty EÚ-15, sa pre nové členské štáty vyčlenilo 400 000 EUR, a 1 800 EUR sa vyčlenilo na odborné stretnutia zamerané na túto tému. Približne 50 000 EUR sa vyčlenilo na analýzu potrieb pre vývoj európskych integrovaných magisterských diplomov v záležitostiach spotrebiteľov. 4.4. Opatrenia 16 a 17: Finančné príspevky na fungovanie európskych spotrebiteľských organizácií Dotácie na prevádzkové náklady boli pridelené pre Európske združenie pre koordináciu spotrebiteľských požiadaviek v normotvornej činnosti (ANEC, asi 1,2 mil. EUR v 2004 a 1,3 mil. EUR v 2005) a pre Európsku organizáciu spotrebiteľov (BEUC, asi 1,2 mil. EUR v 2004 a 1,25 mil. EUR v 2005). Vzhľadom na predchádzajúce roky sa tieto dotácie zvýšili s cieľom umožniť integráciu spotrebiteľských asociácií z nových členských štátov na úrovni EÚ. 5. OPATRENIA PODPORUJÚCE NIEKOľKO CIEľOV 5.1. Opatrenie 18: Finančné príspevky na špecifické projekty na úrovni Spoločenstva alebo na vnútroštátnej úrovni na podporu spotrebiteľskej politiky V roku 2004 sa po výzve na predkladanie návrhov spolufinancovalo celkom 15 špecifických projektov v celkovej výške asi 2,3 milióna EUR. Hlavnými príjemcami boli vnútroštátne spotrebiteľské asociácie a iné mimovládne organizácie. Päť projektov malo prospech zo 75 % spolufinancovania vyčleneného pre nové členské štáty. Vo výzve na návrhy v roku 2005 sa posilnili požiadavky nadnárodných vzťahov a kládla väčší dôraz na propagáciu výsledkov. Vybrali sa štyri projekty na spolufinancovanie v predpokladanej celkovej výške asi 2,35 milióna EUR. Dva z nich sa sústreďujú na zvyšovanie výkonnosti spotrebiteľských organizácií v nových členských štátoch. Zmluvy sa podpíšu, keď sa ukončia podrobné rozpočtové kontroly a schvália sa konečné rozpočty. O pridelení finančných príspevkov sa rozhodlo do troch mesiacov od konečného termínu predkladania projektov a zoznam financovaných projektov je zverejnený na internetovej stránke Europa. Vytvorilo sa internetové fórum s cieľom uľahčiť práce na sieti a vyhľadávanie partnerov. Potvrdilo sa, že ide o užitočný nástroj na vybavovanie žiadostí o objasnenie jednotlivých otázok, ktorý je dostupný pre všetkých, ale v oblasti vyhľadávania partnerov sa markantné výsledky nedosiahli. Externé náklady na hodnotenie projektových žiadostí dosiahli 6 000 EUR. V nadväznosti na odporúčania zhromaždenia spotrebiteľských organizácií zasadla vo februári 2005 pracovná skupina Európskej poradnej skupiny spotrebiteľov, vytvorená na tento účel, a prerokovala spôsoby zlepšenia špecifických projektov (4 000 EUR). 5.2. Opatrenie 19: Hodnotenie opatrení zrealizovaných v rámci tohto systému Na hodnotenie databázy CLAB o nekalých zmluvných podmienkach sa použilo 149 730 EUR. Výsledky spochybňujú efektívnosť nákladov a užitočnosť databázy spôsobom, akým sa prevádzkuje. Pre CLAB sa nestanovili žiadne ďalšie výdavky. Približne 85 000 EUR sa určilo na hodnotenie finančných príspevkov poskytnutých európskym spotrebiteľským organizáciám v rokoch 2000 až 2003. Výsledky budú dostupné v roku 2006. Na hodnotenie Európskeho spotrebiteľského diára a na posúdenie vplyvu stratégie spotrebiteľskej politiky EÚ na rok 2002-2006 na vnútroštátne spotrebiteľské politiky sa v roku 2005 minulo 230 000 EUR. V rámci opatrení 6, 11 a 12 sa nefinancovali žiadne opatrenia. 6. ZÁVER Cieľom rozhodnutia 20/2004/ES je prísne podrobiť výdavky cieľom spotrebiteľskej politiky. V rámci financovaných opatrení narastá význam tých, ktoré majú vytvoriť vedomostný základ pre tvorbu politiky, a vo veľkom rozsahu sa využívajú na podporu integrácie spotrebiteľských záujmov do iných oblasti politiky EÚ. Spustili sa nové spoločné opatrenia členských štátov, najmä opatrenia týkajúce sa dohľadu nad trhom. Zlúčenie európskych centier spotrebiteľskej pomoci zvýšilo efektívnosť nákladov a ich realizácia formou spoločných opatrení členských štátov vytvorila bezpečnejšie finančné základy. Začali sa nové iniciatívy v oblasti informovanosti a vzdelávania spotrebiteľov a objavilo sa úsilie uľahčiť predkladanie žiadostí o vysoko kvalitné špecifické projekty. Prioritou sa stali nové nástroje na podporu vnútroštátnych spotrebiteľských organizácií, akou je napríklad zvyšovanie výkonnosti. V súčasnom štádiu je na hodnotenie väčšiny nových skúsenosti ešte príliš skoro, keďže výsledky budú dostupné až počas nasledujúcich dvoch rokov. [1] Z praktických dôvodov bolo rozhodnuté, že táto správa sa má predložiť po ukončení plnenia rozpočtu na rok 2005, s cieľom predložiť viacročnú správu o úplnej implementácii rozpočtov na roky 2004 a 2005.